
Tlačová správa
Nové pevné disky, mikro USB disky a MediaStation na IFA

Verbatim presadzuje dátovú bezpečnosť
a technologické inovácie
Bratislava, 1. september 2009 – Verbatim v rámci tohtoročného ročníka IFA predstaví pokrok v oblasti technologických inovácií, ktorý stál za úspechom tohto špecialistu na dátové nosiče v posledných 40 rokoch. Nový 6x Blu-ray BD-R disk od Verbatimu – optický disk s najvyššou záznamovou rýchlosťou na trhu – bude predstavený spoločne s novým BD-R LTH, ktorý do Blu-ray segmentu prvýkrát prináša osvedčenú technológiu AZO, s ktorou sme sa dosiaľ stretávali iba pri CD a DVD nosičoch Verbatim. Sektor mikro USB diskov sa pochváli novou technológiou SIP umožňujúcou ukladanie dát na ešte menšie prenosné pamäťové kľúče, ktoré ponúkajú až 16 GB úložného priestoru. Ako vrchol tejto prezentácie uvedie Verbatim novú generáciu svojich multimediálnych prehrávačov: MediaStation HD DVR. Medzi tohtoročnými novinkami nechýbajú ani dva externé pevné disky, ktoré sú vďaka vysokým bezpečnostným normám a rýchlostiam určené predovšetkým profesionálnym užívateľom. Svoj produktový sortiment bude Verbatim prezentovať na berlínskom výstavisku v hale č. 12, stánok č. 119.
Technológia AZO prvýkrát v Blu-ray LTH

Technológia LTH (Low-to-High) je založená na patentovanej záznamovej vrstve AZO, ktorú Verbatim používa pri svojich CD-R a DVD-R diskoch. Pri vývoji BD-R LTH bol dôraz kladený na bezpečnosť a životnosť dát. Vďaka vysoko odolnému povrchovému materiálu je BD-R LTH chránený pred poškriabaním, odtlačkami prstov a prachom, čo pomáha eliminovať výskyt chýb počas zápisu i prehrávania. „Technológia LTH, ktorá je prvá svojho druhu na svete, potvrdzuje náš technologický náskok v sektore úložných optických diskov. V oblasti CD-R a DVD-R sme už globálnymi lídrami na trhu, s Blu-ray sme zatiaľ európskymi lídrami, ale našu pozíciu tu chceme ďalej posilňovať,“ vysvetľuje Rüdiger Theobald, manažér pre marketing a obchodný rozvoj spoločnosti Verbatim pre EÚ, Blízky východ a Afriku.
Mikro USB disky s až 16 GB: miniatúrne zariadenia s obrovskou kapacitou
Micro USB disky Verbatim sú založené na inovatívnej technológii SIP (System-In-Package), ktorá zapuzdruje všetky dáta do hermeticky uzatvorenej, vodotesnej a nárazuvzdornej USB jednotky s kapacitou od 2 GB do 16 GB a rozmermi 30 mm × 12 mm × 2 mm. Micro USB disky ponúkajú vysoké prenosové rýchlosti až do 30 MB/s. Nový rad bude v čiernom vyhotovení a v kapacitách 2 GB, 4 GB, 8 GB a 16 GB. Okrem toho bude k dispozícii tiež päť 4 GB modelov v špeciálnych farbách „Sun Kissed Yellow”, „Eucalyptus Green”, „Hot Pink”, „Caribbean Blue” a „Volcanic Orange”.

MediaStation HD DVR: nová generácia domácej zábavy
Verbatim nadväzuje na minuloročný úspech MediaStation Pro a prináša na trh nový rad multimediálnych pevných diskov MediaStation HD DVR s nahrávacími schopnosťami a prehrávaním videa vo vysokom rozlíšení 1080i. Štyri modely (500 GB, 1 TB, 500 GB bezdrôtový a 1 TB bezdrôtový) ponúkajú nielen prehrávanie videa, fotografií a hudby na TV či stereo systéme, ale vďaka integrovanému DVB-T prijímaču dokážu tiež prehrať a zaznamenať digitálne pozemné TV vysielanie. Funkcia Time Shift umožňuje užívateľom zastaviť a znovu prehrať živé vysielanie. Disky je možné pripojiť k domácej sieti káblom i bezdrôtovo. Port USB 2.0 a slot pre pamäťovú kartu, ktorý podporuje formáty SD, SDHC a Memory Stick, umožňujú tiež prehrávanie externého obsahu priamo na televízii. Stlačením tlačidla „One Touch Copy“ dôjde k rýchlemu a ľahkému prenosu fotografií na pevný disk.
Verbatim zabezpečuje pevné disky
Verbatim so svojím radom Secure HDD uvádza na trh prenosné externé pevné disky v 2,5“ formáte, ktoré sľubujú vynikajúcu mobilitu a dátovú bezpečnosť pre domácich i profesionálnych užívateľov. Robustné nárazuvzdorné puzdro udržuje disk v bezpečí na cestách, zatiaľ čo 128-bitové hardvérové AES šifrovanie chráni dáta pred neautorizovaným prístupom. Dáta sú šifrované súbežne s ich prenosom cez USB 2.0 rozhranie.
Verbatim Executive HDD: turbo rýchlosť a 500 GB v troch nových farbách
Prenosný pevný disk Verbatim Executive je primárne určený profesionálnym užívateľom. Priložený softvér USB Turbo Speed mu umožňuje dosahovať až o 25 percent vyššie rýchlosti čítania a zápisu oproti bežným externým diskom s USB pripojením. Softvér Verbatim Sync pomáha usporiadať a synchronizovať súbory, fotografie a videá z PC alebo notebooku s diskom Executive. Na disku nájdeme tiež Nero BackItUp 4 Essentials pre spoľahlivé zálohovanie. Disk je dostupný v troch nových farbách „Claret Red”, „Midnight Blue” a „Arctic White”. Ochranu počas prenášania mu zaisťuje cestovné puzdro, ktoré je tiež súčasťou balenia.

Verbatim „Anniversary Edition” HDD v zlate a s 500 GB

Tohtoročné štyridsiate výročie firmy Verbatim symbolizuje špeciálna edícia prenosných pevných diskov. Lesklé zlaté UV puzdro „Anniversary Edition“ v sebe skrýva 500 GB pevný disk, ktorý obsahuje tiež softvér pre ľahké zálohovanie a synchronizáciu súborov a priečinkov, vrátane kontaktov a položiek v kalendári v Microsoft Outlook a Windows Mail, dokumentov, fotografií alebo videí. Disk je kompatibilný s PC a Mac.

O spoločnosti Verbatim

Od roku 1969 udáva Verbatim smer vývoja technológií na uchovávanie dát – od diskiet a magneticko-optických médií, CD a DVD formátov až po najnovšie HD médiá Blu-ray. Okrem toho ponúka Verbatim kvalitné produkty na poli prenosných USB kľúčeniek, pamäťových „flash“ kariet, SSD a externých pevných diskov, a rovnako tak i široké spektrum počítačového príslušenstva. Verbatim je dcérskou spoločnosťou Mitsubishi Chemical Group a ťaží z vynikajúceho výskumného a vývojového oddelenia. Vďaka tomu hrá Verbatim kľúčovú úlohu pri utváraní trhu s pamäťovými médiami. Veľmi prísne kontroly kvality počas výroby zaisťujú vysokú kvalitu produktov spoločnosti Verbatim, ktoré víťazia v mnohých medzinárodných porovnávacích testoch. Spoločnosť je európskym lídrom v oblasti optických dátových nosičov. Viac informácií nájdete na adrese: www.verbatim-europe.com

